OVK maak munisipale verkiesing se uitslae bekendArgieffoto Mosotho Moepya, hoof verkiesingsbeampte, het pres. Jacob Zuma, adjpres. Cyril Ramaphosa en ander afgevaardigdes by die uitslagsentrum verwelkom voor die finale uitslae bekend gemaak is. “Daar was talle keer die afgelope paar maande wat baie mense gedink het dié dag sal nie kom nie,” het Moepya gesê. Volgens Moepya was vanjaar se munisipale verkiesing die moeilikste nog sedert die aanvang van die land se demokrasie. Moepya het gesê ŉ bykomende 1,3 miljoen mense is vir dié verkiesing geregistreer en meer as 740 000 aansoeke vir spesiale stemme is ontvang. Volgens Moepya het 58% van geregistreerde kiesers vanjaar hul kruisies getrek. Glen Mashinini, voorsitter van die OVK, het hierna die amptelike uitslae bekend gemaak. Die uitslae in die Johannesburg-metro was egter nog nie beskikbaar nie aangesien uitslae in sommige wyke nog geverifieer en geoudit word. Met die bekendmaking van die amptelike uitslae was nagenoeg 99% van die stemmery in die Johannesburg-metro voltooi. Die ANC het op daardie stadium 43,38% van die stemme gehad, die DA 39,66% en die EFF het 10,96%. Nasionaal: Die ANC het nasionaal 5 080 setels ontvang, die DA het 1 723 setels ontvang, die EFF het 731 setels ontvang, die IVP het 427 setels ontvang en die VF Plus het 66 setels ontvang. Die totale aantal stemme en persentasies is nie bekend gemaak nie aangesien die Johannesburg-metro se finale uitslae nog nie bekend was nie. Mashinini het verder bekend gemaak dat die ANC ŉ meerderheid in 161 munisipaliteite landwyd behaal het terwyl die DA ŉ meerderheid in 19 munisipaliteite behaal het en die IVP ses munisipaliteite. In 26 munisipaliteite het geen party ŉ meerderheid gekry nie. Mashinini het afgesluit deur vanjaar se munisipale verkiesing vry en regverdig te verklaar.